Flooze vanaand terug op 7de Laan - sy gesels met sarie.com
JY LEES NOU Flooze vanaand terug op 7de Laan - sy gesels met sarie.com
Sy gesels oor die Flooze se Hoezit my Tjomma-toer, Neef Gert en haar nuwe CD.
Wanneer is die Flooze terug op die 7de Laan-kassie, en vir hoe lank bly sy?
Ek het haar bromponie gister gehoor brrrrul hier in Centurion en toe is sy met 'n stink spoed verby, Johannesburg se kant toe. Ek het wel gister laatmiddag verneem sy het moeilikheid langs die pad opgetel met haar motorfiets, Flossie, en nou stap sy hoofweg langs Hillside toe. As ek nou moet raai, sal ek sê sy behoort teen Vrydag 2 April in Hillside aan te kom teen die spoed wat sy stap. (Sy is nie baie fiks nie...)
Kom Neef Gert ook saam?
Daar was sprake dat die twee steeds 'n vuur-en-vlam-item is, maar 'n mens weet mos nooit met die twee lovebirds nie. My raad is egter: Hou daai 7de Laan-kassie stip dop om te sien of neef Gert, ou Hot Lips, saamkom. Seeing is believing.
Soos die Flooze gesê het toe sy gister oor haar pay-as-you-go-foon met my gepraat het: "My Tjomma, hier kom 'n ding, you just wait and see!"
Ek sien die Hoezit my Tjomma-toer begin binnekort landwyd? Wat kan jou fans van Kaapstad tot Klerksdorp en Kimberley verwag?
Ja, ek is so opgewonde om al die getroue Flooze-fans en Sorina-ondersteuners te ontmoet. Ek kry baie navrae regoor die land, daarom het ons dit goedgedink om 'n landwye toer aan te pak.
Volg die Flooze op Facebook
My vertonings is 'n mengelmoes tussen Sorina en die Flooze – van kômmin klanke vir classy mense tot cool tunes vir kitsch tjommas. My shows is uniek in die sin dat die gehoor een oomblik nog na ernstige, diep lirieke van Sorina luister, en 'n paar sekondes later is die Flooze op hulle met haar uitbundige humor en danspassies.
Met die Flooze se terugkeer na die Laan het EMI, my platemaatskappy, besluit om my huidige CD 'n nuwe baadjie te gee. Ons het dit weer vrygestel onder die titel Hoezit my Tjomma, om die Flooze ook haar volwaardige plek op my album te gee. (Die vrou druk haarself mos oral in.) Daar's drie van haar liedjies op en 'n bonus-DVD met haar musiekvideo.
Waarmee was Sorina intussen besig?
Show, show, show. Skiet by 7de Laan en daarna weer show. Ons kry elke dag navrae en besprekings vir Sorina/Flooze-shows. Dit is net genade dat God my loopbaan as sangeres en aktrise so mildelik seën.
Wat lê voor vir die res van 2010 vir Sorina/die Flooze? Nog 'n CD?
Klomp lekker en grooooot verrassings . . . nice musiekvideo's, heelwat vertonings en televisie-appearances en dalk nog 'n movie ook (mens weet nooit nie . . .).